– Det blir kunstig juletre på oss denne julen. Vi er ikke så spreke lenger, så det er den letteste løsningen, sier Aud Røsvik.

Hun er ikke alene om å velge plast i år. Av de 1,8 millioner trærne som skal inn i norske stuer til jul, er rundt 1,4 millioner ekte trær. Resten er plast. Det produseres cirka én million juletrær i Norge, og cirka 400.000 er importert, i all hovedsak fra Danmark.

– Her inne er det nå kun plasttrær. Vi har små juletrær som er 1.8 meter til gigantiske på 3,6 meter, sier Bettina Sjøgren som jobber ved Down Town hagesenter i Porsgrunn.

De største trærne selges til privatpersoner, men også til kjøpesentre og bedehus, og de koster.

– Det dyreste treet vi har koster 15.000. De som kjøper et slikt tre tenker at de sparer inn på kostnaden etter hvert, sier Sjøgren.

Får du ikke julefølelsen av et plasttre, kan du kjøpe julelukt på boks, sier Bettina Sjøgren ved Down Town hagesenter. Foto: Gry Eirin Skjelbred / NRK

Eldre vil ha plast

Cathrine Skjelvik, daglig leder Down Town hagesenter, sier det bygges mange leiligheter som spesielt godt voksne flytter inn i, og at det betyr dårligere plass.

– Mange av dem ønsker seg et kunstig juletre, for det er kanskje bare plass til et smalt tre, og de ønsker seg en enklere jul.

På dette hagesenteret merker de at salget av kunstige juletrær er sterkt økende.

– Det begynner å bli 50/50 i salget av ekte trær og kunstige. Mange av de yngre med barn vil ha ekte, mens de middelaldrende vil ha plast.

Etterspørselen startet allerede tidlig i oktober. Så langt har de solgt mellom 50 og 100 kunstige juletrær i butikken.

O jul med din glede – i plast. Foto: Gry Eirin Skjelbred / NRK

Flyttet i leilighet – valgte plast

Lillian Skjødtsvold og mannen har flyttet inn i leilighet, og dermed ble valget enkelt da hun skulle velge tre.

– Vi har hatt plastjuletre de siste fire årene, og er kjempefornøyd med det.

Likevel er det noen som fortsatt holder på tradisjonen med ekte juletre.

– Jeg kommer nok til å gi meg med det på et tidspunkt jeg også, og velge plast. Det er mye søl og rot med de ekte trærne, så jo lettere jo bedre, sier Karin Fjeldahl.

De fineste plastjuletrærne nå har helstøpte nåler på stammen og med greiner som nesten ser ekte ut. Men granbarlukta da – selveste lukta av julekvelden – den har ikke plasttrærne?

– Nei, men det kan kjøpes på boks, ler Bettina Sjøgren i Down Town Hagesenter.